นายกรัฐมนตรี ย้ำรัฐบาลพร้อมสนับสนุนการทำงานอย่างบูรณาการคลี่คลายปัญหาให้ได้ภายใน 7 วัน
นายกรัฐมนตรี ย้ำรัฐบาลพร้อมสนับสนุนการทำงานอย่างบูรณาการคลี่คลายปัญหาให้ได้ภายใน 7 วันพลเอก ประยุทธ์ จันทร์โอชา นายกรัฐมนตรี เป็นประธานการประชุมติดตามสถานการณ์การจัดการและแก้ไขปัญหาหมอกควันและไฟป่าในพื้นที่ภาคเหนือ ณ ห้องประชุมอาคารอเนกประสงค์ ธนาคารแห่งประเทศไทย สำนักงานภาคเหนือ อำเภอเมืองเชียงใหม่ จังหวัดเชียงใหม่ นายกรัฐมนตรีกล่าว่า วันนี้มาในฐานะรัฐบาล ซึ่งที่ผ่านมาได้มอบหมายให้กระทรวงมหาดไทย โดยเฉพาะผู้ว่าราชการจังหวัด นายอำเภอ หัวหน้าส่วนราชการทั้งหมด ดูแลพื้นที่ตามขั้นตอน ซึ่งวันนี้ที่มาต้องการจะรับฟังการแก้ปัญหาและอุปสรรคของการทำงานในช่วงที่ผ่านมา พร้อมขอทราบแนวทางการปฏิบัติทั้งหมด ซึ่งในช่วงท้ายตนจะกำชับในการปฏิบัติงานทั้งหมดอีกครั้ง ซึ่งวันนี้มีรองนายกรัฐมนตรี รัฐมนตรีและหน่วยงานที่เกี่ยวข้องมาร่วมติดตามสถานการณ์การแก้ปัญหาหมอกควันและไฟป่าในพื้นที่ภาคเหนือ เพื่อจะมาช่วยกันระดมสติปัญญาแก้ไขปัญหาดังกล่าวให้ครบทุกมิติ ซึ่งจะต้องแก้ปัญหานี้ให้ได้ภายใน 7 วันข้างหน้า ทั้งในป่าภูเขาพื้นที่การเกษตรและพื้นที่เขตเมืองที่จะต้องได้รับการแก้ปัญหาในทุกมิติ ทั้งนี้ได้ทราบรายละเอียดการทำงานที่ผ่านมาโดยละเอียดอยู่แล้ว แต่วันนี้จำเป็นจะต้องทำงานที่ลงในรายละเอียดมากยิ่งขึ้นให้สามารถแก้ปัญหาเร็วขึ้น ยืนยัน ถ้ามีปัญหา  อุปสรรคใดๆ รัฐบาลพร้อมที่จะสนับสนุนและยืนยันว่า ไม่มีปัญหาในเรื่องของงบประมาณ ที่จะลงมาในพื้นที่ เพื่อแก้ปัญหาได้ตามเป้าหมาย